Kombinácia liekov Amoksiklav, Erdomed a Mucosolvan
Mám zápal priedušiek.beriem ATB Amoksiklav 2x 1000 mg a Erdomed.Môžem používať aj Mucosolvan pre vykašlávanie ?
Dobrý deň,
ďakujeme Vám za otázku.
Pri súčasnom podávaní lieku Erdomed s antibiotikom Amoksiklav môže dochádzať ku zvyšovaniu koncentrácie antibiotika v pľúcnom tkanive, čo je v niektorých prípadoch aj žiadúce, inokedy je potreba prehodnotenia dávkovacej schémy antibiotika.
Pri súčasnom podávaní lieku Mucosolvan s antibiotikom Amoksiklav môže taktiež dochádzať ku zvyšovaniu koncentrácie antibiotika v pľúcnom tkanive, čo je v niektorých prípadoch aj žiadúce
inokedy je taktiež potreba prehodnotenia dávkovacej schémy antibiotika.
Liek Erdomed obsahuje liečivo erdosteín, ktoré znižuje viskozitu bronchiálnych sekrétov, čo uľahčuje vykašliavanie.
Liek Mucosolvan obsahuje liečivo ambroxol, ktoré zvyšuje vylučovanie hlienu z dýchacích ciest, uľahčuje jeho vykašliavanie a zmierňuje kašeľ.
Na terapiu vlhkého kašľu, preto odporúčam iba jeden z uvedených produktov.
Lieky na uvoľnenie hlienov sa odporúča podávať počas dňa, maximálne do 17 hodiny, pretože môžu v noci dráždiť a nútiť k vykašliavaniu.
Na podporu vykašliavania je potrebný aj dostatočný pitný režim, možnosťou je podávanie čajov, ktoré pôsobia upokojujúco na dýchanie.
Prajem Vám všetko dobré.
S pozdravom
PharmDr. Lenka Čorbová.